ธปท.จับมือมาเลย์ใช้หลักทรัพย์ข้ามพรมแดนค้ำกู้
แบงก์ชาติจับมือธนาคารกลางมาเลเซีย  ใช้หลักทรัพย์ข้ามพรมแดนเป็นหลักประกันในการปล่อยสภาพคล่องได้
2 ก.พ. 2555

แบงก์ชาติจับมือธนาคารกลางมาเลเซีย  ใช้หลักทรัพย์ข้ามพรมแดนเป็นหลักประกันในการปล่อยสภาพคล่องได้ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ธปท.ได้ร่วมลงนามกับ Dr.Zeti Akhtar Aziz ผู้ว่าการธนาคารกลางประเทศมาเลเซียในบันทึกข้อตกลง ในการใช้หลักทรัพย์ข้ามพรมแดนระหว่างกันเป็นหลักประกันในการปล่อยสภาพคล่อง เพื่อส่งเสริมช่องทางในการเข้าถึงสภาพคล่องของสถาบันการเงินในทั้งสองประเทศ



ประสาร
การลงนามในบันทึกข้อตกลงดังกล่าวสะท้อนการตระหนักถึงบทบาทที่เพิ่มขึ้นของการธนาคารข้ามพรมแดนและความสำคัญของความเชื่อมโยงทางการค้าระหว่างกัน ความร่วมมือระหว่างกันนี้จะช่วยสนับสนุนการดูแลเสถียรภาพทางการเงินของธนาคารกลางทั้งสองแห่ง รวมทั้งส่งเสริมความร่วมมือระหว่างกันในด้านการจัดการสภาพคล่อง
ภายใต้ข้อตกลงนี้ สถาบันการเงินที่มีคุณสมบัติตามที่กำหนดในประเทศมาเลเซียสามารถเข้าถึงสภาพคล่องในสกุลริงกิตจากธนาคารกลางประเทศมาเลเซีย โดยเสนอหลักประกันเป็นเงินบาทหรือตราสารหนี้ของรัฐบาลไทยหรือของธปท. ให้กับ ธนาคารกลางประเทศมาเลเซีย ในขณะที่สถาบันการเงินที่มีคุณสมบัติตามที่กำหนดในประเทศไทย สามารถเข้าถึงสภาพคล่องในสกุลบาทจากธปท.โดยเสนอหลักประกันเป็นเงินสกุลริงกิตหรือตราสารหนี้ของรัฐบาลมาเลเซียหรือธนาคารกลางประเทศมาเลเซียให้กับธปท.ในลักษณะเดียวกัน
Dr.Zeti Akhtar Aziz ผู้ว่าการธนาคารกลางประเทศมาเลเซีย กล่าวว่า การดำเนินการดังกล่าวจะช่วยเสริมสร้างความแข็งแกร่งให้กับการบริหารสภาพคล่องข้ามพรมแดนระหว่างระบบการเงินของมาเลเซียและของไทย พร้อมทั้งช่วยส่งเสริมความสัมพันธ์ด้านเศรษฐกิจและการเงินของทั้งสองประเทศ
นอกจากนี้การใช้หลักทรัพย์ข้ามพรมแดนระหว่างกันดังกล่าวจะสนับสนุนการขยายตัวทางธุรกิจในระดับภูมิภาคของสถาบันการเงินของทั้งสองประเทศ รวมทั้งช่วยเสริมสร้างความเชื่อมโยงทางการเงินในระดับภูมิภาคอีกด้วย
นายประสาร กล่าวว่า การใช้หลักทรัพย์ข้ามพรมแดนระหว่างกันเป็นหลักประกันในการปล่อยสภาพคล่องของธปท.และธนาคารกลางประเทศมาเลเซียนั้น จะเป็นรากฐานของความร่วมมือทางเศรษฐกิจและการเงินระหว่างกัน นอกจากนี้ยังสะท้อนถึงความสำคัญของการธนาคารข้ามพรมแดนและบทบาทของธนาคารกลางทั้งสองแห่ง ซึ่งถือเป็นก้าวที่สำคัญอีกก้าวหนึ่งที่จะนำไปสู่การบูรณาการด้านการเงินในระดับภูมิภาคและระดับสากล